รัฐดึงเงินคงคลังใช้ฉุกเฉิน
คลังดึงเงินคงคลังมาใช้ฉุกเฉินน้ำท่วมถึง 6,000 ล้านบาท หลังยอดเบิกทะลุ 2,463 ล้านบาท แต่ยังมีปัญหาต้องแก้อีก 3 เดือน
12 ต.ค. 2554

คลังดึงเงินคงคลังมาใช้ฉุกเฉินน้ำท่วมถึง 6,000 ล้านบาท หลังยอดเบิกทะลุ 2,463 ล้านบาท แต่ยังมีปัญหาต้องแก้อีก 3 เดือน
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า งบเบิกจ่ายฉุกเฉินแก้ปัญหาน้ำท่วมในช่วง 2 เดือนที่ผ่านมา ตั้งแต่ 1 ส.ค.-1ต.ค. 2554 มีหน่วยงานราชการเบิกจ่ายไปแล้วทั้งสิ้น 2,463 ล้านบาท ซึ่งคาดว่าปัญหาน้ำท่วมจะกินเวลาออกไปอีก 23 เดือน ทำให้ยอดการเบิกจ่ายในส่วนนี้น่าจะสูงถึง 6,000 ล้านบาท
ทั้งนี้ กรมบัญชีกลางได้จัดสรรเงินคงคลังมาเบิกจ่ายไปก่อน ทำให้ในปีงบประมาณ 2556 รัฐบาลจะต้องตั้งงบประมาณมาใช้คืนคงคลังเท่ากับจำนวนที่เบิกจ่ายไป
หน่วยงานราชการที่เบิกจ่ายงบน้ำท่วมมากสุดขณะนี้ได้แก่ จ.พระนครศรีอยุธยา จำนวน 500 ล้านบาท เนื่องจากมีความเสียหายมาก รองลงมาเป็น จ.สุโขทัย 300 ล้านบาท เนื่องจากน้ำท่วมมานานเป็นจังหวัดแรกๆ และขณะนี้น้ำก็ยังไม่แห้ง และ จ.นครสวรรค์ เบิกจ่ายไป 300 ล้านบาท
นายรังสรรค์ กล่าวว่า ที่ผ่านมาสำนักนายกรัฐมนตรีได้อนุมัติวงเงินล่วงหน้าในจังหวัดที่น้ำท่วมจังหวัดละ 10 ล้านบาท โดยกรมบัญชีกลางได้ผ่อนปรนเงื่อนไขว่า จะนำไปใช้จ่ายอะไรก็ได้ตามสถานการณ์จำเป็น จากเดิมที่จังหวัดจะต้องทำโครงการเข้ามาก่อนเพื่อขออนุมัติการใช้เงิน
สำหรับงบประมาณฟื้นฟูหลังน้ำท่วม คาดว่า รัฐบาลน่าจะใช้เงินจากงบประมาณรายจ่ายประจำปี 2555 เพราะเป็นเงินที่ต้องใช้จำนวนมาก คงไม่ได้ดึงเงินมาจากงบฉุกเฉินที่ใช้จากเงินคงคลังแน่นอน